CELEX: 32019D1594
Language: hu
Date: 2019-09-24 00:00:00
Title: A Tanács (EU) 2019/1594 végrehajtási határozata (2019. szeptember 24.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról

27.9.2019   
               
               
                  HU
               
               
                  Az Európai Unió Hivatalos Lapja
               
               
                  L 248/71
               
            
         A TANÁCS (EU) 2019/1594 VÉGREHAJTÁSI HATÁROZATA
         (2019. szeptember 24.)
         a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról szóló 2013/805/EU végrehajtási határozat módosításáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikke (1) bekezdésére,
         tekintettel az Európai Bizottság javaslatára,
         mivel:
         
                     (1)
                  
                  
                     A 2006/112/EK irányelv 168. cikke úgy rendelkezik, hogy az adóalanyok jogosultak az adóköteles tevékenységükhöz felhasznált termékek és szolgáltatások után fizetett hozzáadottérték-adó (héa) levonására. Az említett irányelv 26. cikke (1) bekezdésének a) pontja alapján a vállalkozás vagyonát képező terméknek az adóalany saját, illetve alkalmazottai szükségleteinek kielégítésére vagy általában vállalkozásidegen célokra történő felhasználását ellenérték fejében nyújtott szolgáltatásnak kell tekinteni.
                  
               
                     (2)
                  
                  
                     A 2013/805/EU tanácsi végrehajtási határozat (2) felhatalmazta Lengyelországot arra, hogy 2016. december 31-ig 50 %-ra korlátozza a héalevonási jogot a nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése és lízingje, valamint az ilyen járművekkel kapcsolatos kiadások esetében, valamint hogy az adóalanyokat mentesítse azon kötelezettség alól, hogy a 2006/112/EK irányelv 26. cikke (1) bekezdésének a) pontja szerint ellenérték fejében nyújtott szolgáltatásnak tekintsék az ilyen járművek vállalkozásidegen célokra történő felhasználását (a továbbiakban: az eltérő intézkedések).
                  
               
                     (3)
                  
                  
                     Az eltérő intézkedések hatályát az (EU) 2016/1837 tanácsi végrehajtási határozat (3)2019. december 31-ig meghosszabbította.
                  
               
                     (4)
                  
                  
                     A Bizottság által 2019. január 14-én iktatott levelében Lengyelország felhatalmazást kért a Bizottságtól, hogy az eltérő intézkedéseket 2022. december 31-ig továbbra is alkalmazhassa.
                  
               
                     (5)
                  
                  
                     A Bizottság 2019. április 15-én kelt leveleiben a 2006/112/EK irányelv 395. cikke (2) bekezdésének második albekezdésével összhangban tájékoztatta a többi tagállamot Lengyelország kérelméről. 2019. április 16-án kelt levelében a Bizottság értesítette Lengyelországot arról, hogy a kérelem elbírálásához szükséges minden információ a rendelkezésére áll.
                  
               
                     (6)
                  
                  
                     Lengyelország a kérelméhez a 2013/805/EU végrehajtási határozat alkalmazásáról szóló jelentést is csatolt, amely kiterjedt a héalevonási jogra alkalmazott százalékos korlátozás felülvizsgálatára is. A jelenleg rendelkezésre álló információk alapján Lengyelország úgy véli, hogy az 50 %-os korlátozás továbbra is indokolt. Úgy véli továbbá, hogy a 2006/112/EK irányelv 26. cikke (1) bekezdésének a) pontjában meghatározott követelmény alóli eltérés még mindig szükséges a kettős adóztatás elkerülése érdekében. Az említett eltérő intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adócsalás megelőzésének szükségességével indokolhatók.
                  
               
                     (7)
                  
                  
                     Az eltérő intézkedések időbeli hatályát az eltérő intézkedések hatékonyságának és a százalékos korlátozás megfelelő voltának értékeléséhez szükséges időtartamra kell korlátozni. Lengyelországot ezért fel kell hatalmazni arra, hogy 2022. december 31-ig folytathassa az eltérő intézkedések alkalmazását.
                  
               
                     (8)
                  
                  
                     Meg kell állapítani az eltérő intézkedések időbeli hatályának a 2022 utáni időszakra történő meghosszabbítására vonatkozó esetleges kérelem benyújtási határidejét. Lengyelországot továbbá arra kell kötelezni, hogy az ilyen kérelemhez csatoljon egy, a héalevonási jog tekintetében alkalmazott százalékos korlátozás felülvizsgálatára is kiterjedő jelentést.
                  
               
                     (9)
                  
                  
                     Az eltérő intézkedések meghosszabbítása a végső fogyasztás szintjén beszedett adó összegét csupán elhanyagolható mértékben fogja befolyásolni, és nem lesz negatív hatással az Unió héából származó saját forrásaira.
                  
               
                     (10)
                  
                  
                     A 2013/805/EU végrehajtási határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2013/805/EU végrehajtási határozat 3. cikke helyébe a következő szöveg lép:
            
               
                  „3. cikk
                  Ez a határozat 2022. december 31-én hatályát veszti.
                  Az e határozatban engedélyezett eltérő intézkedések időbeli hatályának meghosszabbítására vonatkozó kérelmet legkésőbb 2022. április 1-jéig kell benyújtani a Bizottsághoz. Az említett kérelemhez csatolni kell egy, az e határozat alapján a héalevonási jog tekintetében alkalmazott százalékos korlátozás felülvizsgálatára is kiterjedő jelentést.”
               
            
         
         
            2. cikk
            Ez a határozat a róla szóló értesítés napján lép hatályba.
         
         
            3. cikk
            Ennek a határozatnak a Lengyel Köztársaság a címzettje.
         
         
            Kelt Brüsszelben, 2019. szeptember 24-én.
            
               
                  a Tanács részéről
               
               
                  az elnök
               
               K. KULMUNI
            
         
         
            (1)  HL L 347., 2006.12.11., 1. o.
         
         
            (2)  A Tanács 2013/805/EU végrehajtási határozata (2013. december 17.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról (HL L 353., 2013.12.28., 51. o.).
         
            (3)  A Tanács (EU) 2016/1837 végrehajtási határozata (2016. október 11.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedések alkalmazásának folytatására történő felhatalmazásáról (HL L 280., 2016.10.18., 28. o.).